Каб якасна рыхтаваць кадры, адпаведнай павінна быць матэрыяльна-тэхнічная база. На яе ўмацаванне ў ліцэях і каледжах, што знаходзяцца ў падпарадкаванні ўпраўлення адукацыі аблвыканкама, у 2017 годзе было накіравана 2,8 млн рублёў; яшчэ на 4,914 млн рублёў выканана капітальных і бягучых рамонтаў. Але нават пры такой значнай падтрымцы недахоп фінансавання адчувальны. Матэрыяльна-тэхнічная база ўстаноў ПТА ўдасканальваецца праз удзел у праектах з замежным капіталам, укараненне інфармацыйных тэхналогій у навучанне, павелічэнне аб’ёмаў пазабюджэтнай дзейнасці і адукацыйных паслуг, росту рэнтабельнасці прадукцыі вучэбных гаспадарак і майстэрань, стварэнне рэсурсных цэнтраў. Аб іх абсталяванні вялася асобная гаворка. У прыватнасці, вопытам падзяліўся дырэктар Гарадоцкага дзяржаўнага аграрна-тэхнічнага каледжа Уладзімір Шыцько: установа адукацыі разам з Кіраўскім трактарным заводам Ленінградскай вобласці да 1 верасня збіраецца адкрыць на сваёй базе лабараторыю і клас, а ў перспектыве — абсталяваць дыягнастычную станцыю і СТА. Падобнае ўзаемадзеянне плануецца наладзіць з Мінскім трактарным заводам; рэсурсы каледжа дазваляюць арганізаваць перападрыхтоўку кадраў аграпрамысловага комплексу ў зімовы перыяд.